Diari Oficial de la Generalitat Valenciana


Sumari del DOGV 9963, del 23-10-2024 (2024/10054)

RESOLUCIÓ de 14 d’octubre de 2024, del director general de Cultura, per la qual es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2024.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9963

Data del DOGV
:   23-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10141

CVE
:   SGTC-O-6652-57779

Data del document
:   14-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * equipament sociocultural
    * cultura
    * espectacles

En les últimes dècades, les infraestructures escèniques han experimentat un considerable creixement qualitatiu i quantitatiu a la Comunitat Valenciana. La Generalitat, les diputacions i ajuntaments, així com moltes empreses i entitats del sector han dut a terme un notable esforç per a promoure inversions que tenien com a finalitat construir, rehabilitar o millorar els espais necessaris per a l'exhibició de les arts escèniques i la música. Sota esta tipologia o denominació es troben tant els teatres com els auditoris que són, en general, infraestructures que requerixen importants inversions per a la seua construcció i manteniment, en bona part a causa de l'exigència d'un equipament i instal·lacions amb un alt grau d'especialització.

La Generalitat ha promogut i impulsat la creació d'estes noves infraestructures culturals, així com la reforma de les existents, en col·laboració amb altres institucions i entitats, amb la finalitat d'estendre el seu abast territorial en totes les comarques valencianes i en els principals municipis de la comunitat.

Conclosa pràcticament esta fase d'expansió i creació d'infraestructures culturals, la reforma, modernització i manteniment, especialment dels espais escènics, constituïx també un objectiu de la política cultural de la Generalitat. Estes actuacions semblen clarament necessàries perquè puguem continuar comptant amb els actuals escenaris, que en el seu moment van exigir fortes inversions econòmiques; comprenen per això l'adaptació, millora o modernització d'estes infraestructures i les seues instal·lacions, i especialment les que fan referència a aspectes tècnics, d'accessibilitat i de sostenibilitat energètica. Tot això amb l'objectiu que puguen continuar funcionant en condicions adequades i, en la mesura del possible, per a donar compliment a les normatives tècniques vigents en l'actualitat, que resulten més segures i exigents que les existents en el moment en el qual es van construir, o rehabilitar estos edificis.

Promoure l'adequació, millora o modernització d'estes instal·lacions és un objectiu de la política cultural de la Generalitat. Estes ajudes estan previstes en el Pla estratègic de subvencions de la Vicepresidència Primera i Conselleria de Cultura i Esport per al període 2024-2026, aprovat per la Resolució de 12 de febrer de 2024´, i tenen reflex en els pressupostos de 2024, on figura la línia genèrica de subvenció S0490 amb la denominació «Modernització d'espais escènics», descripció i finalitat «Reforma i modernització d'instal·lacions i equipament d'espais escènics existents», la dotació dels quals s'ha de concedir seguint un procediment de concurrència competitiva oberta a tots els propietaris i gestors de sales i espais escènics que desitgen executar un projecte en concordança amb esta finalitat.

Mitjançant Orde 44/2017, de 5 de desembre, de la Conselleria d'Educació, Investigació, Cultura i Esport (DOGV 8191, 15.12.2017; url <https://dogv.gva.es/datos/2017/12/15/pdf/2017_11372.pdf>) es van aprovar les bases reguladores de la concessió de subvencions destinades a finançar la reforma i modernització d'instal·lacions i equipament d'espais escènics existents. La pròrroga per a 2024 de les esmentades bases reguladores ha sigut registrada amb data 8 d'agost de 2024, per la Comissió Europea, amb el número SA115498.

Per tot això, de conformitat amb els articles 28 de la Llei 5/1983, de 30 de desembre, del Consell, i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; l'article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, així com l'article 4.4 de la Resolució de 13 d'abril de 2022, del conseller d'Educació, Cultura i Esport, sobre delegació de competències,

RESOLC

*Primer. Objecte*

Es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2024, i s'aproven els documents model que figuren com a annexos I, II i III que hauran d'utilitzar els sol·licitants d'estes ajudes, i IV per a la seua justificació per part de les entitats/persones beneficiàries.

*Segon. Règim jurídic i bases reguladores d'esta convocatòria*

Esta convocatòria de subvencions es regix per esta resolució, per les bases reguladores aprovades per Orde 44/2017, de 5 de desembre, de la Conselleria d'Educació, Investigació, Cultura i Esport; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com pels preceptes bàsics de la legislació general en matèria de subvencions i disposicions que la despleguen.

*Tercer. Dotació pressupostària*

L'import màxim per a concedir és d'1.395.000,00 €, que es finançarà amb càrrec als crèdits del capítol VII del programa 453A00, Promoció i activitat cultural i escènica, línia S0490, aplicació pressupostària N5740.23.37.491L41 de l'estat de gastos del pressupost de la Generalitat per a l'exercici 2024.

*Quart. Requisits i condicions de concessió d'estes subvencions*

1. Podran sol·licitar estes subvencions:

a) Les persones físiques i jurídiques, públiques o privades, que ostenten la propietat dels immobles on se situen els espais escènics en els quals es pretenga dur a terme la inversió.

b) Els ens i organismes públics amb personalitat jurídica pròpia, creats per entitats locals, si els correspon la gestió dels espais escènics i han sigut autoritzats per estes entitats per a prendre part en esta convocatòria. En este cas, la sol·licitud de la subvenció, així com l'execució i justificació de la inversió correspondrà a l'ens o organisme autònom, i les obligacions que fan referència a l'ús de l'immoble a qui ostente la propietat d'este.

c) Les empreses, entitats i persones físiques o jurídiques de naturalesa privada, gestores de sales públiques o privades, si han sigut autoritzades pels seus propietaris/àries per a la realització d'obres o equipaments en estes. L'ens gestor serà responsable de la sol·licitud de la subvenció i de l'execució de la inversió i la seua justificació. Les obligacions d'ús o destí de la sala seran assumides per l'entitat o persona beneficiària, i subsidiàriament pel propietari d'esta, d'acord amb el que disposen les bases reguladores.

2. Les subvencions que es convoquen tenen com a finalitat finançar inversions que tinguen per objecte l'execució d'obres i subministraments per a la reforma i modernització d'instal·lacions i equipament de sales o espais escènics existents, que s'executen íntegrament en 2024.

L'objecte de la inversió podrà comprendre l'execució de qualsevol classe d'obra de rehabilitació o millora de l'espai escènic, fins i tot, la seua ampliació mitjançant l'habilitació d'espais annexos a este. També es poden incloure actuacions que fan referència a les instal·lacions escèniques i a l'equipament de la sala en un sentit ampli. L'admissió de projectes que comprenguen un altre tipus d'obres o equipaments està limitat per les bases reguladores, especialment per la número 4.

3. A l'efecte d'esta convocatòria, s'entén com a espais escènics existents aquells centres culturals, o part d'estos, les característiques de la qual són adequades per a la representació d'arts escèniques i musicals davant el públic, que es troben en alguna de les situacions previstes en les bases reguladores d'estes ajudes.

4. Requisits que fan referència a l'espai escènic objecte de la sol·licitud. Es podran admetre sol·licituds que es referisquen a espais escènics que complisquen els requisits següents:

a) Estar radicats en algun municipi de la Comunitat Valenciana.

b) Trobar-se en alguna de les situacions següents:

b1. Espais escènics en funcionament.

b2. Espais escènics que, fins i tot estant tancats o sense ús, s'acredite que amb l'execució de les inversions per a les quals se sol·licita la subvenció podran obrir-se al públic en la temporada o curs següent a aquell en què es produïsca la convocatòria d'estes ajudes.

b3. Espais escènics de recent construcció, sempre que es puga certificar la conclusió completa d'estes obres en el moment de presentar la sol·licitud de la subvenció, i es justifique amb els documents que calga, la possibilitat de posar-los en funcionament en la temporada o curs següent a aquell en què es produïsca la convocatòria d'estes ajudes.

5. Els restants requisits per a poder sol·licitar estes subvencions són els que es determinen en les bases reguladores d'esta convocatòria, especialment en les bases 2, 3, 4 i 5.

6. Tots els requisits exigits per a sol·licitar estes ajudes o per a obtindre la condició d'entitat o persona beneficiària s'hauran de complir abans de la finalització del termini de presentació de sol·licituds previst en esta convocatòria.

7. En esta convocatòria, només s'admetran sol·licituds que incloguen projectes d'inversió el pressupost d'execució material dels quals no supere els 75.000,00 €, excloent-ne l’IVA i altres conceptes no subvencionables, en els termes previstos en la base 5 de les bases reguladores.

8. El percentatge d'aportació que s'aplicarà en 2024 per a calcular l'import de cada ajuda, segons el que preveu la base 10.2 de les bases reguladores, es fixa en el 70 % del pressupost d'execució material de la inversió, que és el cost subvencionable a este efecte.

*Quint. Forma i termini de presentació de les sol·licituds*

1. El termini de presentació de les sol·licituds serà de deu dies a comptar a partir del dia següent al de publicació d'esta resolució de convocatòria en el *Diari Oficial de la Generalitat Valenciana*.

2. Les sol·licituds es formularan mitjançant l'imprés normalitzat que s'adjunta a esta convocatòria com a annex I i es dirigiran a la Direcció General de Cultura de la Conselleria d'Educació, Cultura, Universitats i Ocupació.

3. Amb la sol·licitud degudament emplenada i firmada (annex I) s'acreditarà:

a) Les dades generals de la persona/entitat sol·licitant de la subvenció i, si és el cas, del seu representant.

b) El correu electrònic que es fixa per a rebre informació relativa a este procediment.

c) L'autorització, si és el cas, perquè la Conselleria obtinga telemàticament els certificats que acrediten que la persona/entitat sol·licitant es troba al corrent de les seues obligacions tributàries i enfront de la Seguretat Social. En cas de no emplenar-se este apartat de la sol·licitud, s'entendrà que la persona/entitat sol·licitant autoritza la Conselleria a obtindre els esmentats certificats telemàticament.

d) Que la persona física o jurídica sol·licitant no es troba inclosa en cap de les causes que impedixen obtindre la condició de beneficiari de subvencions públiques incloses en la Llei 38/2003, general de subvencions, i especialment en l'article 13.

e) Les ajudes sol·licitades o obtingudes pel propietari o gestor de l'espai escènic per a finançar estes inversions, si és el cas.

f) La situació de l'espai escènic i la seua relació amb el sol·licitant.

g) La condició jurídica del sol·licitant.

h) La data de l'acord o acte de l'òrgan de govern de la institució o entitat pel qual s'acorda sol·licitar l'ajuda, facultar el seu representant a formular esta sol·licitud i la designació del coordinador/a del projecte.

i) El compromís d'obertura o reobertura de la sala en el cas d'espais escènics que no es troben en funcionament.

j) La denominació i objecte de la inversió, el seu pressupost i, si és el cas, la identificació del tècnic redactor del projecte, memòria o pressupost.

k) El nom, càrrec i localització del coordinador del projecte d'inversió que es pretén executar si és concedida la subvenció.

4. Les sol·licituds hauran de ser subscrites per qui ostente la representació de la institució o entitat, d’acord amb la normativa aplicable.

5. El nombre de sol·licituds que s'han de presentar per convocatòria està limitat tant per sol·licitant com per sala o espai en la base 3 de les bases reguladores d'estes ajudes.

6. La presentació de sol·licituds i restant documentació, així com el seu registre i qualsevol altre tràmit, s'haurà de realitzar en tot cas per mitjans electrònics. Les comunicacions als interessats i les notificacions es practicaran per esta via, excepte en els casos en què es preveu expressament un altre mitjà.

Es pot accedir directament al tràmit de sol·licitud d'estes ajudes en la següent url:

[http://www.gva.es/](http://www.gva.es/es/inicio/procedimientos?id_proc=19497)[és](http://www.gva.es/es/inicio/procedimientos?id_proc=19190)[/inicie/procediments?aneu\_proc=19430](http://www.gva.es/es/inicio/procedimientos?id_proc=19953)

7. Quan el sol·licitant siga una persona física, podrà optar entre la tramitació electrònica i la presencial. En cas de triar esta última, les sol·licituds i altra documentació s'hauran de presentar en el Registre General de la Conselleria d'Educació, Cultura, Universitats i Ocupació, amb domicili a l'av. de Campanar, núm. 32, 46217 València, en el de les seues direccions territorials o a través dels mitjans establits en la legislació sobre procediment administratiu comú de les administracions públiques, i s'acompanyaran de la documentació esmentada en l'apartat sext d'esta resolució. Si s'opta per la presentació electrònica, s'estarà al que disposa el punt anterior.

En cas d'enviament per correu certificat, la presentació de la documentació en l'oficina de correus corresponent s'haurà de fer d'acord amb el que disposa l'article 31 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del servici postal universal i de liberalització dels servicis postals, en sobre obert, a fi que l'exemplar destinat a la Conselleria d'Educació, Cultura, Universitats i Ocupació siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que figure en l'entrada de registre de la Conselleria d'Educació, Cultura, Universitats i Ocupació.

*Sext. Documentació que s'ha d'acompanyar a les sol·licituds*

1. Juntament amb la sol·licitud de la subvenció formulada en el document model que figura com a annex I, els interessats hauran d'aportar necessàriament la següent documentació:

a) Pressupost, memòria valorada o projecte de les inversions que s'han d'executar. S'haurà de presentar un dels documents següents, segons siga procedent:

Obres i instal·lacions

a1. Un pressupost detallat amb partides i estat de mesuraments de les obres o instal·lacions firmat per un tècnic o tècnica competent o elaborat per una empresa especialitzada quan l'import d'este, IVA exclòs, siga inferior a 12.000,00 €.

a2. Una memòria valorada subscrita per tècnic o tècnica competent, quan el pressupost de l'obra estiga comprés entre 12.000,00 i 75.000,00 €, excloent-ne l’IVA i altres conceptes. La memòria contindrà almenys una justificació de la necessitat de l'obra i de la solució tècnica, la seua descripció i programa de necessitats, pressupost detallat amb partides i estat de mesuraments i diversos plànols de planta o secció que representen adequadament l'estat actual i el reformat.

Opcionalment, els sol·licitants podran aportar en estos casos, un projecte d'execució si ho consideren més adequat per al desenrotllament de les obres.

a3. Un projecte d'execució de l'obra, si els treballs que s'han de realitzar afecten l'estabilitat, seguretat o estanquitat de l'immoble, elaborat d'acord amb la normativa que siga aplicable i per a qualsevol pressupost, dins del límit assenyalat per a esta convocatòria.

Equipament

a4. Projecte d'equipament detallat amb preus descompostos o per unitats, per a qualsevol pressupost, formulat per empreses subministradores o per un tècnic o tècnica competent en la matèria.

Obres o instal·lacions i equipament

Es presentarà el document que corresponga a obres segons l'indicat en els epígrafs a1, a2 i a3 anteriors i inclourà l'equipament amb els preus detallats per unitats.

En el cas de subministraments per a l'equipament que necessiten obres o altres actuacions per a la seua instal·lació, es tramitarà com si es tractara d'un projecte d'obres i requerirà algun dels documents previstos en els epígrafs a1, a2 o a3 depenent del cost total.

No es podrà fraccionar el projecte d'inversió en documents tècnics o pressupostos parcials, encara que siguen concordes individualment a l'indicat en els paràgrafs anteriors. Si el projecte inclou obres/instal·lacions i subministraments, el cost d'execució material dels quals és igual o superior a 12.000,00 €, s'aportarà la memòria o projecte que es detalla en els epígrafs a2 i a3 anteriors i comprendrà el conjunt de les actuacions que s’han d’executar per tots els conceptes.

b) Un reportatge amb almenys 10 fotografies en suport digital, representatives de l'estat actual de l'àrea, instal·lació o espai on es duran a terme les actuacions per a les quals se sol·licita l'ajuda.

c) Acreditació que el sol·licitant es troba al corrent de les seues obligacions tributàries i enfront de la Seguretat Social. No serà necessari presentar cap document a este efecte si el sol·licitant autoritza la Conselleria d'Educació, Cultura, Universitats i Ocupació a obtindre telemàticament els corresponents certificats. Si el sol·licitant ha manifestat la seua oposició, haurà d'aportar estos, emesos per l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Model Econòmic de la Generalitat. Les entitats locals i els organismes dependents d'estes acreditaran estes circumstàncies mitjançant declaració responsable continguda en el document de sol·licitud de la subvenció que figura com a annex I d'esta resolució.

d) En cas que el sol·licitant siga un nou perceptor, desitge rebre l'import de la subvenció en un compte no donat d'alta en el sistema de comptabilitat de la Generalitat Valenciana o que hi haja variació en les dades identificatives, haurà de procedir a donar d'alta les dades bancàries a través del següent procediment:  <https://sede.gva.es/va/inicio/procedimientos?id_proc=22076>.

e) Acreditació de la propietat de l'immoble. El sol·licitant aportarà un certificat d'inscripció de l'immoble en el seu inventari de béns immobles si el propietari és una persona pública, i un certificat o nota simple emés pel registre de la propietat corresponent en els altres casos. No s'admetrà una altra classe de certificat o document a este efecte que no siga el que corresponga, esmentat anteriorment. En qualsevol cas, el document que acredite la propietat haurà d'estar emés amb data posterior a la publicació d'esta resolució en el *Diari Oficial de la Generalitat Valenciana*.

f) Projecte i trajectòria artística de la sala. Per a valorar la qualitat i permanència del projecte artístic de l'espai escènic o el projecte artístic de la sala que s'obri o reobri s'aportarà:

1. Sales en funcionament: una declaració responsable subscrita per qui represente legalment la persona física o jurídica sol·licitant de la subvenció, comprensiu de la programació de caràcter professional realitzada en les tres temporades immediatament anteriors en el camp de les arts escèniques i la música.

2. Sales tancades o sense ús i sales de recent construcció: un projecte artístic i previsions de programació per a la pròxima temporada completa subscrit per qui represente legalment la persona física o jurídica sol·licitant de la subvenció. Només s'inclourà en este document la programació de caràcter professional que s’ha de realitzar, en el camp de les arts escèniques i la música.

En tots dos casos, esta informació es facilitarà exclusivament a través del formulari model que s'inserix com a annex III d'esta resolució i es rebutjaran altres formats.

g) Acord o acte de sol·licitud de la subvenció i compromís d'execució de la inversió. Haurà de ser aprovat per l'òrgan de govern competent de l'entitat local o per l'òrgan d'administració o representació d'empreses o associacions sol·licitants. S'aportarà un certificat amb el contingut íntegre de l'acte o acord que serà, com a mínim, el que es detalla a continuació:

– La sol·licitud de la subvenció i la designació de qui exercirà la representació del sol·licitant facultat per a formular esta i realitzar les actuacions que se'n deriven.

– El compromís del sol·licitant d'executar íntegrament la inversió en els terminis fixats en la convocatòria, si s'obté l'ajuda.

– El compromís del sol·licitant de finançar la part no subvencionada per la Generalitat i de dotar de crèdit el pressupost o obtindre el finançament necessari de manera adequada perquè puguen complir-se els terminis d'esta convocatòria, en cas que encara no es dispose d'esta dotació o finançament.

– La designació i identificació del coordinador del projecte.

2. A més dels documents indicats, s'hi aportaran també, quan siga procedent, els següents:

h) Acreditació de la personalitat jurídica del sol·licitant:

h1. Les persones jurídiques de caràcter privat hauran d'acreditar la seua constitució amb la presentació dels documents següents:

– Document oficial que acredite la constitució de la persona jurídica privada, així com la seua inscripció en el corresponent registre públic.

– Una còpia dels estatuts vigents d'esta, registrats o inscrits en el registre públic esmentat en el paràgraf anterior.

h2. Si el sol·licitant és una persona física només haurà d'aportar una còpia del DNI o passaport.

h3. Les entitats locals i els ens i organismes creats per estes no hauran de presentar cap document a este efecte.

i) Quan la sol·licitud es referisca a espais escènics tancats o sense ús, es presentarà un informe tècnic subscrit per un arquitecte tècnic o arquitecta tècnica que justifique que, amb la realització de les inversions per a les quals se sol·licita la subvenció, la sala quedarà en condicions d'ús normal.

j) Si la sol·licitud inclou un espai escènic de recent construcció s'aportarà el certificat final d'obra expedit pel tècnic director/ tècnica directora d'esta.

k) Quan el sol·licitant no ostente la propietat de l'immoble on se situe l'espai escènic, s'aportarà emplenat i firmat el document que figura com a annex II d'esta resolució de convocatòria, pel qual el titular o titulars autoritza la realització de les inversions per a les quals se sol·licita l'ajuda i declara conéixer totes les obligacions previstes en les bases reguladores per a este cas, i es compromet a complir-les.

l) Els sol·licitants podran presentar també els documents que justifiquen alguna de les circumstàncies previstes en el punt 1 de la base 9 de les bases reguladores, relatiu a la valoració de les sol·licituds.

3. Els documents esmentats en el punt 1 d'este apartat són de presentació obligatòria i no poden ser substituïts per altres de similars. Els que figuren en el punt 2 només es presentaran quan siga procedent i tampoc podran ser objecte de substitució per uns altres de caràcter semblant.

4. Si la sol·licitud no complix els requisits exigits, es requerirà a l'interessat perquè, en el termini de deu dies, esmene la falta o acompanye els documents preceptius, indicant que si no ho fa, se li considerarà que desistix de la seua petició, amb la resolució prèvia que haurà de ser dictada en els termes previstos en la legislació sobre procediment administratiu comú de les administracions públiques que siga aplicable.

*Sèptim. Criteris de valoració de les sol·licituds*

Els criteris de valoració de les sol·licituds que es tindran en compte per a la concessió d'estes subvencions són els indicats en la base 9 de les bases reguladores que regixen esta convocatòria.

Octau. Termini de resolució i notificació

Esta convocatòria haurà de resoldre's i notificar-se als interessats en el termini màxim de sis mesos comptats a partir de l’endemà de la publicació d'esta resolució en el *Diari Oficial de la Generalitat Valenciana*. Transcorregut este termini sense resolució expressa, les sol·licituds es consideraran desestimades.

*Nové. Mitjà de notificació o publicació dels diferents tràmits que s'han d'emplenar en el procediment*

1. La notificació de l'acte pel qual es resol esta convocatòria es durà a terme mitjançant la seua publicació en el *Diari Oficial de la Generalitat Valenciana*.

2. En cas que es produïsca el tràmit d'audiència als interessats en aplicació del que disposa la base 7 de les bases reguladores, la notificació a estos es realitzarà mitjançant comunicació a l'adreça de correu electrònic indicada per cada entitat en la seua sol·licitud o per anunci en la web de la Conselleria o a través de la publicació en el *Diari Oficial de la Generalitat Valenciana*.

*Dècim. Sol·licitud de modificació del projecte d'obra, memòria valorada o pressupost d'inversió que va acompanyar la sol·licitud*

En les condicions previstes en la base 11, punts 2 i 3, de les bases reguladores d'estes ajudes, els beneficiaris/àries d'estes podran sol·licitar autorització per a modificar el projecte d'obra, memòria valorada o pressupost de la inversió que va acompanyar la sol·licitud, fins al 30 de setembre de 2024, inclusivament.

Les sol·licituds previstes en el punt anterior s'hauran de presentar d'acord amb el que preveuen els punts 6 i 7 de l'apartat quint d'esta resolució.

*Onzé. Terminis per a justificar l'execució de les obres subvencionades*

1. La justificació de la subvenció concedida es realitzarà d'acord amb l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

2. Seran activitats subvencionables, aquelles que s'executen entre l'1 de gener i el 31 de desembre de 2024, de conformitat amb el que disposa la base 2.1 de l'Orde 44/2017, de 5 de desembre, de la Conselleria d'Educació, Investigació, Cultura i Esport, per la qual s'aproven les bases reguladores de la concessió de subvencions destinades a finançar la reforma i modernització d'instal·lacions i equipament d'espais escènics existents.

En relació amb la justificació dels gastos, les entitats beneficiàries estaran obligades a justificar la realització de la totalitat de les activitats que han sigut objecte de subvenció, així com acreditar la totalitat dels gastos produïts.

3. La justificació de la subvenció concedida s'haurà d'efectuar mitjançant l'aportació de la documentació exigida en la base 12.2 de l'Orde 44/2017, de 5 de desembre, de la Conselleria d'Educació, Investigació, Cultura i Esport, que haurà d'acompanyar l'annex IV, que contindrà:

a. Memòria de l'actuació subvencionada. Esta memòria haurà de permetre conéixer les activitats concretes realitzades i data de la seua execució, el grau de compliment dels objectius proposats, els materials i tècniques utilitzats, enllaç a la pàgina web on es troba publicada o difosa l'activitat realitzada i qualssevol altres dades que es consideren rellevants.

b. Memòria econòmica justificativa del cost de les activitats realitzades que contindrà:

– Relació detallada dels gastos ocasionats per les activitats objecte de subvenció amb identificació del creditor, concepte de gasto i la seua correspondència amb l'activitat subvencionada, import i data d'emissió i relació detallada dels documents de pagament dels gastos realitzats, segons model normalitzat.

– Factures o documents de valor probatori equivalent, acreditatius dels gastos incorporats en la relació anterior que hauran de reunir els requisits del Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació. En tot cas, haurà de figurar: número i, si és el cas, sèrie; data d'expedició; data d'operació si és distinta de la d'expedició; NIF i nom i cognoms, raó o denominació social de l'expedidor i del destinatari de les operacions; identificació dels béns entregats o servicis prestats, tipus impositiu, contraprestació total.

En cas que alguna de les factures incloses en la justificació siga d'import igual o superior a 15.000,00 euros (IVA exclòs), el beneficiari haurà d'acreditar que, amb caràcter previ a la contracció del compromís per a prestar el servici o subministrament, ha sol·licitat com a mínim tres ofertes de proveïdors, excepte que per les seues especials característiques no hi haja en el mercat suficient nombre d'entitats que els realitzen, presten o subministren. L'elecció entre les ofertes presentades, que haurà d'aportar-se en la justificació, es farà d’acord amb els criteris d'eficiència i economia, i es justificarà expressament, en una memòria, l'elecció, quan no recaiga en la proposta econòmica més avantatjosa.

– Documents acreditatius del pagament de les factures: original o còpia degudament autenticada, del justificant bancari acreditatiu de la identitat de qui efectua el pagament, del període a què fa referència el càrrec, identificació de la persona o entitat beneficiària d'este, número de la factura i concepte de gasto i deute en compte dels imports o en defecte d'això, mitjançant aportació de declaració responsable de la persona representant legal de l'entitat acreditativa que les imatges de les factures i dels justificants del càrrec en compte són còpia fidel dels justificants de gasto i de la documentació acreditativa del pagament. En tot cas, d'acord amb l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i lluita contra el frau, no podran pagar-se en efectiu les operacions amb un import igual o superior a 1.000 euros o el seu contravalor en moneda estrangera, per la qual cosa, en estos casos, la justificació del pagament s'haurà d'efectuar mitjançant dèbit bancari. A l'efecte del càlcul de la quantia anterior, se sumaran els imports de totes les operacions o pagaments en què s'haja pogut fraccionar el lliurament de béns o la prestació de servicis.

– Exemplar de la publicitat relativa a l'activitat organitzada, en forma de díptics, tríptics, cartells, revistes, llibres, còpies audiovisuals, o qualsevol altre format.

4. Sense perjuí de la documentació esmentada en l'apartat anterior, l'òrgan concedent podrà requerir al beneficiari que presente els justificants que considere oportuns i que permeten obtindre evidència raonable sobre l'adequada aplicació de la subvenció.

5. En aplicació del que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, i en la base 12.4 de les bases reguladores, les entitats locals hauran de presentar amb el compte justificatiu de la subvenció, un certificat expedit per la Sindicatura de Comptes de la Comunitat Valenciana que acredite estar al corrent en el compliment de l'obligació de rendició dels seus comptes anuals davant esta institució, la qual cosa constituirà un requisit per al pagament de l'ajuda concedida. Si no s'aporta el certificat esmentat en el paràgraf anterior, es tindrà en compte el que publique la mateixa sindicatura en el seu web a este efecte. En este cas, l'òrgan gestor prendrà com a referència l'últim certificat publicat abans de presentar-se el compte justificatiu o l'immediatament posterior; si este resulta negatiu, es podran considerar els successius certificats que emeta esta institució fins al que corresponga al mes de desembre, sempre que les previsions de tancament de l'execució i comptabilitat pressupostària de la Generalitat ho permeten.

6. Per a la presentació de la documentació justificativa del gasto s'establixen dos terminis de justificació, de conformitat amb el que disposa la base 2.1 de l'Orde 44/2017, de 5 de desembre, de la Conselleria d'Educació, Investigació, Cultura i Esport, per la qual s'aproven les bases reguladores de la concessió de subvencions destinades a finançar la reforma i modernització d'instal·lacions i equipament d'espais escènics existents, i l'article 31.1 de la Llei 38/2003, de 17 de novembre, general de subvencions:

a. Primer: fins al 25 de novembre de 2024.

b. Segon: fins al 31 de gener de 2025.

En cas que no es presente la justificació en els terminis indicats en la convocatòria, l'entitat beneficiària perdrà el dret a la subvenció.

*Dotzé. Pagament de la subvenció*

El tràmit de pagament d'estes subvencions s'iniciarà una vegada justificada l'execució de la inversió per part de cada beneficiari/ària i es farà efectiu mitjançant transferència al compte bancari indicat en la sol·licitud general de subvenció.

*Tretzé. Coordinador/a del projecte d'inversió*

1. Totes les persones físiques i jurídiques, tant públiques com privades, que participen en esta convocatòria hauran de designar un coordinador del projecte d'inversió per al qual sol·liciten l'ajuda entre el personal al seu servici. Si el sol·licitant és una persona física, les funcions del coordinador del projecte podran ser assumides per esta.

2. A més de les funcions que li puga assignar l'entitat local, empresa o associació sol·licitant, correspondrà al coordinador/a del projecte la informació i comunicació ordinària amb el centre gestor de la Conselleria des de la concessió de la subvenció.

*Catorzé. Accés a models normalitzats i als tràmits electrònics d'este procediment*

1. Tots els impresos als quals es fa menció en esta convocatòria estaran a la disposició de les entitats interessades en la seu electrònica o portal institucional de la Generalitat en internet i en qualsevol oficina PROP. També s'hi podrà accedir en la icona denominada «impresos associats» de la següent adreça web:

<http://www.gva.es/>[es](http://www.gva.es/va/inicio/procedimientos?id_proc=19924)[/inicio/procedimientos?aneu\_proc=19701](http://www.gva.es/va/inicio/procedimientos?id_proc=19369)

2. La tramitació telemàtica d'esta subvenció, des de la presentació de la sol·licitud fins a la presentació del compte justificatiu, es realitzarà a través de la següent adreá url: <http://www.gva.es/>[es](http://www.gva.es/va/inicio/procedimientos?id_proc=19318)[/inicio/procedimientos?aneu\_proc=19581](http://www.gva.es/va/inicio/procedimientos?id_proc=19960)

*Quinzé. Especificació dels òrgans competents per a la tramitació i resolució*

D'acord amb el que preveu en la base 7 apartat 6 de les bases reguladores, els òrgans competents per a la tramitació i resolució d'este procediment són els següents:

a) Instrucció del procediment: Direcció General de Cultura de la qual depén la Subdirecció General de Cultura.

b) Resolució del procediment: director general de Cultura.

*Setzé. Delegació de competències*

D’acord ambl que establix l'article 9 de la Llei 40/2015, d'1 d'octubre, de règim jurídic del sector públic, i d'acord amb la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es delega en el director general de Cultura totes les competències que corresponen a la persona titular de la Conselleria d'Educació, Cultura, Universitats i Ocupació.

*Desseté. Eficàcia*

Esta resolució produirà efectes el dia de la seua publicació en el *Diari Oficial de la Generalitat Valenciana*.

D'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, reguladora de la jurisdicció contenciosa administrativa, esta resolució, que posa fi a la via administrativa, podrà ser recorreguda potestativament en reposició o bé caldrà plantejar directament un recurs contenciós administratiu en els terminis i davant els òrgans que s'indiquen a continuació:

a) El recurs de reposició s'haurà d'interposar davant el conseller d'Educació, Cultura, Universitats i Ocupació, en el termini d'un mes a comptar a partir del dia següent de ser publicada.

b) El recurs contenciós administratiu s'haurà de presentar davant els jutjats contenciosos administratius de la Comunitat Valenciana en el termini de dos mesos a comptar a partir de l’endemà de ser publicada.

  

València, 14 d'octubre de 2024

(p. d. Resolució 13.04.2022; DOGV 9328, 29.04.2022)

Miquel Nadal Tárrega

Director general de Cultura

Esta disposició conté annexos. Consulteu-ne la versió en PDF.